‘मलाई माफ गर्नु, बीचमै छाडें’
यो एक प्रकारले स्तब्ध पार्ने खालको समाचार थियो । अर्को प्रकारले यो अपेक्षित समाचार थियो । तर, जतिबेला नेपाली राष्ट्रिय क्रिकेट टोलीका प्रशिक्षक पुबुदु दासानायकेले बुधबार राजीनामा दिए, धेरै अर्थमा यो स्तब्धपूर्ण रह्यो । अपेक्षित कम । सबैभन्दा पहिले उनले राजीनामाको कारण नितान्त व्यक्तिगत भएको सुनाए । भनिएको थियो, उनको अनुरोधअनुसार यो व्यक्तिगत कारणमा नजाऔं, बरू यसलाई सम्मान गरौं ।
काठमाडौँ — यो एक प्रकारले स्तब्ध पार्ने खालको समाचार थियो । अर्को प्रकारले यो अपेक्षित समाचार थियो । तर, जतिबेला नेपाली राष्ट्रिय क्रिकेट टोलीका प्रशिक्षक पुबुदु दासानायकेले बुधबार राजीनामा दिए, धेरै अर्थमा यो स्तब्धपूर्ण रह्यो । अपेक्षित कम । सबैभन्दा पहिले उनले राजीनामाको कारण नितान्त व्यक्तिगत भएको सुनाए । भनिएको थियो, उनको अनुरोधअनुसार यो व्यक्तिगत कारणमा नजाऔं, बरू यसलाई सम्मान गरौं ।दासानायकेले पछि भने, ‘मलाई माफ गर्नुहोला, मैले नेपाली राष्ट्रिय टिमलाई बीचमै छाडेर जानुपर्‍यो । मलाई जसरी पनि आफ्नो घर क्यानडा फर्किनु छ । यदि मैले यो निर्णय नगरेको भए पछि त्यसमा धेरै पछुताउ हुन सक्थ्यो । त्यसैले मैले राजीनामा दिने निर्णय गरें । यो निर्णय सजिलो थिएन ।’ अरू बेला जस्तै परिस्थितिमा पनि हल्का मुसुक्क हाँसिरहने पुबुदु आफ्नो राजीनामाबारे बुधबार पत्रकार सम्मेलन गर्दै गर्दा गम्भीर थिए । उनी हाँस्न त हाँसे । तर त्यो अरू बेलाको जस्तो सक्कली थिएन । त्यस्तो के पर्‍यो होला त ? नेपाल क्रिकेट संघ (क्यान) का व्यवस्थापक विनोद दास पत्रकार सम्मेलनका बेला दासानायकेको दायाँ छेउमै थिए । उनी पनि स्तब्ध देखिए । अरू बेला छाँटकाँट मिलाएर बोल्न सक्ने विनोदलाई पुबुदुको राजीनामाबारे आधिकारिक रूपमा बोल्न गाह्रै भयो । बुधबार बिहान मात्रै पुबुदुले आफ्नो राजीनामाबारे खेलाडीलाई बताएका थिए । खेलाडीलाई पनि सुरुमा विश्वास नै लागेन । उनले राजीनामा भने साता दिन अगाडि नै दिइसकेका थिए । त्यसो भनेको नेपाली टिम स्कटल्यान्ड जानु अगाडि नै । त्यसको खुलासा भने अहिले गरे । दासानायकेको विश्वास थियो, प्रशिक्षकको राजीनामा फेरि एकपल्ट टिमको भ्रमण अगाडि नै आउनु ठीक थिएन । त्यसले टिमको प्रदर्शनमा फरक पार्छ । त्यसैले उनले आफ्नो मनसाय गुपचुप राखे । त्यसो त उनको राजीनामाको अड्कल यसअघि नकाटिएको पनि होइन । तर, कारण फरक सोचिएको थियो । अनुमान थियो, टिमको खराब प्रदर्शनका कारण उनले प्रशिक्षक पद छाड्ने छन् । तर, यो नै सबथोक ठीक थिएन । नतिजाले सबथोक भन्दैनदासानायकेले नेपाली राष्ट्रिय क्रिकेट टिम सम्हालेको यो दोस्रो अवसर थियो । पहिलोपल्ट सम्हाल्दा नेपाली टिमको प्रदर्शन ऐतिहासिक रह्यो, नेपालले सन् २०१४ को ट्वान्टी–२० विश्वकप खेलेको थियो । उनी दोस्रोपल्ट प्रशिक्षक हुँदा नेपालको प्रदर्शन त्यसको छेउछाउ पनि रहेन । उनले यसबारे भने, ‘पक्कै पनि पछिल्लो समय नेपालको प्रदर्शन राम्रो रहेन । नतिजाको आधारमा पक्कै पनि हामी कमजोर रह्यौं । तर यसले नेपाली क्रिकेटबारे सबथोक भन्दैन ।’उनको तर्क थियो, नेपाली टिमको प्रदर्शन नराम्रो रहे पनि टिम आफैं भने ठीक दिशातर्फ गइरहेको छ । उनले भने, ‘फेरि भन्नुपर्छ, नेपाली टिमले सही दिशातर्फ अग्रसर छ । सन्दीप लामिछानेको नेतृत्वमा नेपालको क्रिकेट टिमबाट धेरै राम्रो प्रदर्शनको आशा गर्न सकिन्छ । पहिलाको तुलनामा हाम्रो टिममा सुधार आएको छ । नेपालले अब झन् राम्रो खेल्नेछ । तर दुःख के भने त्यतिबेला म नेपाली प्रशिक्षक रहने छैन, त्यसमा मलाई दुःख हुनेछ ।’नेपाली क्रिकेट टोलीको मुख्य प्रशिक्षकबाट राजीनामा दिएकोबारे जानकारी गराउँदै प्रशिक्षक पुबुदु दासानायके। तस्बिर : कान्तिपुर दासानायकेले क्रिकेट समर्थकलाई नेपाली टिमप्रति उत्तिकै माया गरिरहन अनुरोध गर्दै भने, ‘नेपाली टिमलाई समर्थन जारी राखौं । नेपाली क्रिकेटको भविष्य राम्रो छ ।’ उनले आफ्नो दोस्रो बसाइमा नेपाल क्रिकेट संघ (क्यान) ले दिएको सहयोग र समर्थनका लागि धन्यवाद दिए । यस्तै उनले अबका एकाध वर्ष क्यानडामै रहने र बाहिर जाने सोच नराखेको पनि बताए । ‘मैले कुनै बाहिरको क्लब सम्हाल्ने हल्ला आएका छन्, त्यस्तो केही होइन,’ उनले थपे । उनले जाँदाजाँदै अहिले नेपाली राष्ट्रिय टिममा पूर्णतः एकता रहेको र खेलाडीबीच मनमुटाव नरहेको दाबी गरे । उनले भने, ‘सुरुमा टिममा समस्या थियो । मैले यसबारे खुलस्त भनेको छु, केही लुकाएको छैन । तर, अहिले यस्तो समस्या टिममा छैन । त्यतिबेला कोही खास खेलाडीको प्रदर्शन राम्रो हुन्थ्यो, व्यक्तिगत राम्रो स्कोर पनि बने । अहिले टिममा फुट छैन । भलै, धेरै रन बनिरहेको छैन । तर म विश्वास दिलाउन चाहन्छु, यो टिमलाई केही समय दिनुपर्छ, रन पनि निस्कने छ ।’नेपाल छाड्नुपरेकामा दुःखउनको दोस्रो नेपाल बसाइ ७ महिनाकै मात्र रह्यो । उनी पछिल्लो मंसिरमै मात्र प्रशिक्षक पदमा नियुक्त भएका थिए । सन् २०११ देखि २०१५ सम्म उनले राष्ट्रिय टिम सम्हाले । दासानायकेले आफ्नो राजीनामाको निर्णय क्यानको बोर्डलाई भने भनिसकेका थिए । यसपल्ट उनी दुई वर्षका लागि प्रशिक्षक भएका थिए, तर यो एक वर्ष पनि लम्बिएन । यसपल्ट उनको नेतृत्वमा नेपालले १४ एकदिवसीय खेलेकामा चारमा मात्र विजयी रह्यो, ९ मा पराजित रह्यो । अमेरिकासँगको एक खेल टाइ भएको थियो । यस्तै उनको नेतृत्वमा नेपालले १३ ट्वान्टी–२० अन्तर्राष्ट्रिय खेल्दा १० मा विजयी र ३ मा पराजित रह्यो । पछिल्लोपल्ट नेपालको अमेरिका र स्टकल्यान्ड भ्रमण वास्तवमै बिर्सनलायक रह्यो, विशेषतः ब्याटिङ निकै कमजोर रह्यो । उनले अन्त्यमा भने, ‘जुन परिस्थितिमा म नेपाल छाड्दै छु, त्यसलाई लिएर म पक्कै दुःखी छु । भविष्यमा के हुन्छ, हुन्न भन्न सकिन्न । हुनसक्छ, म फेरि नेपाल फर्कन सक्नेछु ।’दासानायकेले राजीनामा घोषणा गरेको केही घण्टा पनि बितेको थिएन, क्रिकेट क्यानडाले उनी आफ्नो देशको मुख्य प्रशिक्षक नियुक्त भएको घोषणा गर्न हतार गरिहाल्यो । उनी श्रीलंकाली मूलका त हुन्, तर क्यानडेली नागरिक हुन् । क्रिकेट क्यानडाले यसबारे आफ्नो सामाजिक सन्जालमा घोषणा गर्दा बधाईको ओइरो पनि लागिरहेको छ । सायद कम्तीमा दासानायकेका लागि यो राजीनामा अपेक्षितजस्तै थियो । कारण जस्तै भए पनि । उनलाई कतै केही बाध्यकारी परिस्थिति आइपुग्यो कि ?